Sophie Hæstorp Andersen (S), 2002-05-23:
Jeg vil da godt starte med at kommentere, at faktisk var der jo dobbelt så mange, der stemte på Socialdemokratiet som på Dansk Folkeparti, når fakta nu skal være fakta.
Jeg indrømmer, at det er kringlet skrevet, hvad vi mener.
Man kan sige, at vi har stillet to ændringsforslag, som sætter det hele på spidsen, omkring hvad vi mener er virkelig graverende ved dette her lovforslag, men vi har også en lang række andre bekymringer, som det står skrevet i vores betænkningsbidrag.
Om vi så vil rulle loven tilbage eller ej?
Jamen der vil jeg sige, at det da kommer an på konsekvenserne.
Får loven de konsekvenser, som vi tror den vil få, eller får den nogle andre konsekvenser?
Det må man jo tage stilling til til den tid, og så må man jo se på det.
Hvis den får de konsekvenser, som vi frygter, vil vi da blive nødt til at rulle nogle ting tilbage, det er der da ikke nogen tvivl om - eller rulle hele loven tilbage.
Så vil jeg godt til sidst kommentere fru Pia Kjærsgaards kritik af, hvem der kritiserer hvem osv.
Ja, jeg hørte en svensk regering ved to ministre, en statsminister og Mona Sahlin som integrationsminister; jeg hørte en svensk regering kritisere Danmark.
Og så hørte jeg en kritik fra fru Pia Kjærsgaard af alle svenskere, for det er vel ikke sådan, at det blev foreslået, at man skulle sætte en klap i Øresundsbroen, kun for at Mona Sahlin og Göran Persson ikke skulle komme til Danmark?
Hr. Søren Krarup kommer ind på Dansk Folkepartis forhold til Dansk Flygtningehjælp, og jeg må sige, at de gamle synspunkter må Dansk Folkeparti selv ligge inde med.
Socialdemokratiet gik ind med åbne og unge øjne, og vi stod faktisk her under førstebehandlingen og sagde, at vi godt ville være med til at kigge på det her område og kigge på, om man skulle lave Dansk Flygtningehjælp om.
Vi kom med en lang række forslag: Hvad ligger der af habilitetsproblemer?
Vil det forkorte sagsbehandlingstiden m.v.?
Men i sidste ende mente vi faktisk ikke, at det var godtgjort, at der er de her habilitetsproblemer, og at sagsbehandlingstiden nødvendigvis ville blive mindre af det her.
Derfor har vi valgt i sidste ende ikke at støtte en ændring, der betyder, at Dansk Flygtningehjælp bliver taget ud af Flygtningenævnet.
Til dem, som er meget interesseret i, hvorvidt vi vil stemme imod eller for, og hvad der ellers kan ske,
vil jeg måske spørge lidt tilbage: Kan jeg få en tilkendegivelse her i dag fra de partier om, at man ønsker at stemme for de to ændringsforslag, vi har, for så vil vi da overveje det meget grundigt.
Men det kunne da være rart at høre, og det kan jeg nu måske få lejlighed til at spørge om, når Dansk Folkeparti går på talerstolen, om Dansk Folkeparti har tænkt sig at støtte de to ændringsforslag, vi har stillet her i dag om de facto-begrebet, om midlertidig opholdstilladelse og det, at det først skal være efter 7 år.
Fru Else Theill Sørensen spørger om det, der blev sagt på tv.
Nu så jeg ikke selv udsendelsen, men jeg kan godt huske, hvad jeg selv sagde til det rullende kamera.
Jeg forstod, at det - som jeg sagde det i starten - foregik lidt, som om det var ved at være små børn; den ene side kritiserer, at flygtningepolitikken i Danmark er sort, hvilket vi er enige i i Socialdemokratiet, mens den anden side så svarer: Det kan du selv være, for jeres integrationspolitik er også helt ude, hvor vi ikke kan være med.
Og det var det, jeg kritiserede.
Jeg sagde, at det måske var en idé at sætte sig ned og indlede en dialog på området på begge sider af Sundet.